আবাসনএবংশহরাঞ্চলেরদারিদ্র্যদূরীকরণমন্ত্রক
‘ইটস্মার্ট সিটিজ চ্যালেঞ্জ’ এবং ‘ট্রান্সপোর্ট ফর অল চ্যালেঞ্জ’-এর সূচনা
সুষম আহার ও সঠিক খাদ্যাভ্যাসের বিষয়ে সচেতনতা গড়ে তুলতে ‘ইটস্মার্ট সিটিজ চ্যালেঞ্জ’
চ্যালেঞ্জের প্রথম পর্যায়ের শেষে ১১টি শহর মনোনীত
গণ-পরিবহণ ব্যবস্থাকে নিরাপদ, সুলভ, স্বাচ্ছন্দ্যদায়ক ও বিশ্বাসযোগ করে তুলতেই ‘ট্রান্সপোর্ট ফর অল চ্যালেঞ্জ’
নয়াদিল্লি, ১৫ এপ্রিল, ২০২১
কেন্দ্রীয় আবাসন ও শহরাঞ্চল বিষয়ক প্রতিমন্ত্রী শ্রী হরদীপ সিং পুরী আজ অনলাইনে ‘ইটস্মার্ট সিটিজ চ্যালেঞ্জ’ এবং ‘ট্রান্সপোর্ট ফর অল চ্যালেঞ্জ’-এর সূচনা করেছেন। এই অনুষ্ঠানে মন্ত্রকের সচিব শ্রী দুর্গাশঙ্কর মিশ্র সহ ভারতীয় খাদ্য সুরক্ষা ও গুণমান কর্তৃপক্ষের মুখ্য কার্যনির্বাহী আধিকারিক শ্রী অরুণ সিঙ্ঘল, মন্ত্রকের যুগ্ম সচিব শ্রী কুণাল কুমার এবং কেন্দ্র ও রাজ্যের উচ্চপদস্থ আধিকারিকরা উপস্থিত ছিলেন।
‘ইটস্মার্ট সিটিজ চ্যালেঞ্জ’ প্রসঙ্গে শ্রী পুরী বলেন, এটা অত্যন্ত গর্বের বিষয় যে আজ আমরা ‘ইট রাইট ইন্ডিয়া’ অভিযানকে আরও এক কদম এগিয়ে নিয়ে গিয়ে স্মার্ট সিটি চ্যালেঞ্জের সঙ্গে যুক্ত করে ‘ইটস্মার্ট সিটিজ চ্যালেঞ্জ’ গ্রহণ করছি। সঠিক খাদ্যাভ্যাস ও সুষম খাবার সম্পর্কে এই অভিযান শহরাঞ্চলের মানুষকে স্বাস্থ্যের বিষয়ে আর সচেতন করে তুলবে। ‘স্মার্ট সিটি মিশন’-এর অঙ্গ হিসেবে এই অভিযান গুরুত্বপূর্ণ হয়ে উঠবে। ‘ট্রান্সপোর্ট ফর অল চ্যালেঞ্জ’-এর সূচনা করে মন্ত্রী বলেন, কোভিড-১৯ পরিস্থিতির ফলে সমগ্র বিশ্ব এক প্রকার প্রায় থমকে গেছে এবং এর প্রভাব পড়েছে পরিবহণ ক্ষেত্রের ওপরও। তিনি বলেন, ‘ট্রান্সপোর্ট ফর অল ডিজিটাল ইনোভেশন চ্যালেঞ্জ’ শহরে যাতায়াতের ক্ষেত্রে এবং যানজটের সমস্যা নিরসনে বড় ভূমিকা নেবে।
সুষম খাবার ও সঠিক খাদ্যাভ্যাস অভিযানের লক্ষ্যে ‘ইটস্মার্ট সিটিজ চ্যালেঞ্জ’-এর উদ্দেশ্যই হল, প্রতিষ্ঠান, সামাজিক ও অর্থনৈতিক পরিকাঠামোগত ব্যবস্থার মাধ্যমে শহরাঞ্চলের মানুষের জন্য সঠিক খাদ্যাভ্যাসের এক অনুকূল পরিবেশ গড়ে তোলা যাতে সুস্থ জীবনশৈলী অনুসরণ করা যায়। একইভাবে, ‘ট্রান্সপোর্ট ফর অল ডিজিটাল ইনোভেশন চ্যালেঞ্জ’-এর উদ্দেশ্য গণ-পরিবহণ ব্যবস্থাকে আরও নিরাপদ, সুলভ, স্বাচ্ছন্দ্যদায়ক ও বিশ্বাসযোগ্য করে তোলা।
এই উপলক্ষে মন্ত্রকের সচিব শ্রী মিশ্র বলেন, স্মার্ট সিটি এবং স্টার্ট-আপগুলির সহযোগিতায় ‘ট্রান্সপোর্ট ফর অল ডিজিটাল ইনোভেশন চ্যালেঞ্জ’-এর করতে পারা মন্ত্রকের কাছে এক বড় সাফল্য। এই বিশেষ অভিযান শহরাঞ্চলীয় যাতায়াত ব্যবস্থায় ডিজিটাল পরিবর্তন নিয়ে আসার ক্ষেত্রে বড় পদক্ষেপ হয়ে উঠতে চলেছে। তিনি আরও বলেন, ‘ইটস্মার্ট সিটিজ চ্যালেঞ্জ’ ভারতের কাছে এমন এক সুযোগ নিয়ে এসেছে যা সঠিক খাদ্যাভ্যাস গড়ে তোলার ক্ষেত্রে এক নতুন অধ্যায়ের সূচনা করবে। এই অভিযান, বিশেষ করে বড় শহরগুলিতে সুষম আহার ও সঠিক খাদ্যাভ্যাসের ব্যাপারে সাধারণ মানুষকে সুস্থ-সবল থাকতে সচেতন করে তুলবে।
ভারতের খাদ্য সুরক্ষা ও গুণমান কর্তৃপক্ষের উদ্যোগে ‘ইট রাইট ইন্ডিয়া’ অভিযানের সূচনা হয়। সাধারণ মানুষের মধ্যে নিরাপদ ও স্বাস্থ্যকর খাদ্যাভ্যাসের ব্যাপারে সচেতনতা গড়ে তুলতে এই অভিযান গ্রহণ করা হয়েছিল। এখন এই অভিযানের সঙ্গে স্মার্ট সিটি মিশনের সংযুক্তিকরণ হওয়ায় সমগ্র অভিযানের পরিধি আরও বাড়ছে। কর্তৃপক্ষের মুখ্য কার্যনির্বাহী আধিকারিক শ্রী সিঙ্ঘল বলেন, সঠিক খাদ্যাভ্যাসের ব্যাপারে শহরাঞ্চলের মানুষকে উৎসাহিত করার ক্ষেত্রে ‘ইটস্মার্ট সিটিজ চ্যালেঞ্জ’ গুরুত্বপূর্ণ ভূমিকা নেবে। এমনকি, এই অভিযান সামাজিক এবং আচরণগত ক্ষেত্রেও আমূল পরিবর্তন নিয়ে আসবে। সঠিক খাদ্যাভ্যাস ও সুষম আহারের ব্যাপারে শহরগুলির মধ্যে সুস্থ প্রতিযোগিতার প্রসারে ‘ইটস্মার্ট সিটিজ চ্যালেঞ্জ’ কার্যকর করার পরিকল্পনা হয়। স্মার্ট সিটি মিশনের সঙ্গে সহযোগিতায় অভিনব এই চ্যালেঞ্জ বা অভিযান সাধারণ মানুষ থেকে প্রস্তুত করা খাবারের ক্রেতাদের মধ্যে সঠিক খাদ্যাভ্যাসের ব্যাপারে সচেতনতা গড়ে তুলবে। বিশেষ এই অভিযানে স্মার্ট শহরগুলির পাশাপাশি রাজ্য ও কেন্দ্রশাসিত অঞ্চলের রাজধানী শহর এবং ৫ লক্ষের বেশি জনসংখ্যাবিশিষ্ট শহরগুলি অংশগ্রহণ করতে পারে। অভিযানের প্রথম পর্যায়ে ১১টি শহরকে এই চ্যালেঞ্জের জন্য চিহ্নিত করা হয়েছে।
CG/BD/DM/
(Visitor Counter : 211